Lars Barfoed (KF), 2010-05-27:
I de to beslutningsforslag, som vi behandler her – dels et fra Dansk Folkeparti, dels et fra hr. Christian H. Hansen – vil man pålægge regeringen at fremsætte et lovforslag, der forbyder seksuelt misbrug af dyr og dyrepornografi, og som indebærer, at en overtrædelse af forbuddet straffes på linje med andre overtrædelser af dyreværnsloven.
Det er jo ikke første gang, vi behandler forslag i den retning, det har vi gjort før.
Ved tidligere lejligheder er forslagene blevet forkastet af et flertal her i Folketinget.
Inden jeg forklarer, hvorfor vi vil stemme imod forslaget, vil jeg sige, at det jo er hævet over enhver tvivl, at dyr, som er i menneskers varetægt, skal behandles både forsvarligt og omsorgsfuldt.
Mishandling, vanrøgt, uforsvarlig behandling af dyr er jo alt sammen nogle alvorlige forseelser, som samfundet skal slå hårdt ned på.
Derfor bad Justitsministeriet også efter behandlingen af beslutningsforslag nr. B 31 i 2005
Det Dyreetiske Råd
om en udtalelse om menneskers seksuelle omgang med dyr
for at sikre en samlet gennemgang og en vurdering af de undersøgelser, der foreligger om emnet.
Det Dyreetiske Råd afgav så en udtalelse om menneskers seksuelle omgang med dyr i november 2006.
Et flertal af Det Dyreetiske Råds medlemmer finder, kan vi se i rapporten, at der ikke er behov for lovgivning, som forbyder privatpersoners omgang med egne dyr.
For så vidt angår personers seksuelle omgang med andres dyr og seksuel omgang med dyr i organiseret eller kommercielt regi som f.eks. dyresexshow og dyrebordeller, kan der imidlertid efter rådets opfattelse være behov for lovgivningsmæssige initiativer, hvis den nugældende lovgivning ikke yder en tilstrækkelig beskyttelse.
Som reglerne er i dag, er menneskers seksuelle omgang med dyr allerede forbudt efter dyreværnslovens § 1, hvis dyret udsættes for smerte, lidelse, varigt men og væsentlig ulempe.
Herudover indeholder dyreværnslovens § 17 et forbud mod at bruge dyr til filmoptagelser og lignende, hvis dyret i den forbindelse udsættes for en væsentlig ulempe.
Straffen for vanrøgt og uforsvarlig behandling af dyr er efter dyreværnslovens § 28 bøde eller fængsel i op til 1 år, mens straffen for mishandling af dyr er fængsel i op til 1 år og i gentagelsestilfælde op til 2 års fængsel.
For så vidt angår seksuel omgang med andres dyr, følger det af straffelovens § 264, stk. 1, der omhandler husfredskrænkelse, at det er strafbart at skaffe sig adgang til andres huse eller andet ikke frit tilgængeligt areal.
Og det er altså ikke på det grundlag tilladt uberettiget at gå ind på en anden persons indhegnede mark eller i denne persons stald, uanset om formålet er at have seksuel omgang med vedkommendes dyr eller ej.
Overtrædelse af straffelovens § 264, stk. 1, straffes med op til 6 måneders fængsel.
Efter min opfattelse indeholder dyreværnslovgivningen og straffelovgivningen således allerede i dag en beskyttelse mod, at mennesker misbruger egne eller andres dyr seksuelt, og det gælder også i organiseret og i kommercielt regi.
Forslaget om at kriminalisere enhver seksuel omgang med dyr vil derfor alene have betydning i tilfælde, hvor den seksuelle omgang med dyret ikke er i strid med dyreværnsloven og altså ikke volder dyret eksempelvis smerte, lidelse eller angst.
Efter min opfattelse er der ikke grundlag for at indføre et sådant generelt forbud, som vil omfatte de tilfælde, hvor den seksuelle omgang med dyret ikke indebærer, at det udsættes for smerte, lidelse eller angst.
Hertil kommer, at det vil være forbundet med betydelige vanskeligheder for politi og domstole at håndhæve sådan et generelt forbud mod menneskers seksuelle omgang med dyr, da politiet vil have meget svært ved at løfte bevisbyrden i de tilfælde, hvor dyret ikke har pådraget sig fysiske skader.
På daværende tidspunkt kunne Rigspolitiet over for Justitsministeriet oplyse, at ingen af politikredsene havde kendskab til det fænomen.
Rigspolitiet kunne dog bekræfte, at der på internettet er hjemmesider, som omhandler seksuel omgang med dyr, men at indholdet på hjemmesiderne ikke umiddelbart fandtes at indeholde nogen oplysninger om seksuel omgang med dyr i sådan et mere organiseret eller kommercielt regi, herunder dyresexshow, klubber eller dyrebordeller.
Men vi finder altså ikke, at der er grundlag i øvrigt for at tage lovgivningsmæssige initiativer på nuværende tidspunkt, og regeringen kan derfor ikke støtte beslutningsforslaget.